Guido, Dei gratia Senonensis archiepiscopus, omnibus ad quos littere pervenerint, in Domino salutem. Notum fieri volumus quod, cum medietatem in Ogerio, fratre Odonis, presbiteri de Naalli haberemus, et abbas Sancte-Columbe alteram medietatem, nos, pro excambio ejusdem Ogerii, concessimus abbati et ecclesie sue Radulfum, filium Naeli de Naalli, qui totus noster erat, et Dulciam, uxorem ejus, cujus medietas ad nos pertinebat, perpetuo possidendos, salvo jure patris et fratrum predicti Radulfi. Nos autem et successores nostri habebimus Ogerium et heredes ejus in perpetuum. In cujus rei testimonium, presentem cartam notari fecimus et sigillo nostro muniri. Actum Senonis, anno ab Incarnatione Domini Mº Cº LXXXº IIº.